‘เด็มโก้’ปัดขายบิ๊กล็อต
พลังงานทดแทนเตะตาตปท. แนะทยอยเก็บหุ้นในกระดาน
5 ธ.ค. 2555

พลังงานทดแทนเตะตาตปท. แนะทยอยเก็บหุ้นในกระดาน
เด็มโก้คุยต่างชาติขอหุ้นเพิ่มหลังรุกพลังงานทดแทน พบเก็บผ่านเอ็นวีดีอาร์ โอ่ปีนี้รายได้โตเกิน 100% เป้าปีหน้า 6,800 ล้าน
นายไพฑูรย์ กำชัย รองกรรมการผู้จัดการ สายการเงินและบัญชี บริษัท เด็มโก้ (DEMCO) เปิดเผยว่า ขณะนี้มีนักลงทุนจากต่างชาติได้ติดต่อซื้อหุ้นรายการใหญ่ (บิ๊กล็อต) โดยขอเงื่อนไขให้มีราคาส่วนลด (ดิสเคาต์) จากราคาในกระดาน ซึ่งบริษัทได้ปฏิเสธไปและแนะนำให้ไปซื้อในตลาดแทน เนื่องจากเป็นช่วงจังหวะที่บริษัทได้ทยอยขายคืนหุ้นที่ได้ซื้อคืนจำนวน 32 ล้านหุ้น ซึ่งคาดว่าจะสามารถขายหุ้นที่ได้ซื้อคืนครบในเดือน เม.ย. 2556
ทั้งนี้ พบว่าสัดส่วนการถือครองหุ้นของนักลงทุนต่างชาติจากต้นปีอยู่ที่ 7% ขณะนี้ได้เพิ่มขึ้นเป็น 15% โดยเป็นการลงทุนผ่านไทยเอ็นวีดีอาร์ 12% และลงทุนตรง3-4% สาเหตุน่าจะมาจากบริษัทรุกธุรกิจเข้าสู่พลังงานทดแทนมากขึ้น ทั้งพลังงานลมและพลังงานแสงอาทิตย์
ความคืบหน้าล่าสุด บริษัทได้ปิดงานก่อสร้างโครงการพลังงานลมห้วยบง 3 โดยเริ่มผลิตและจำหน่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) เมื่อวันที่ 14 พ.ย.ที่ผ่านมา ด้วยกำลังการผลิต 90 เมกะวัตต์ และพลังงานลมห้วยบง 2 การก่อสร้างใกล้แล้วเสร็จ คาดว่าจะจำหน่ายไฟฟ้าได้ในเดือน ม.ค. 2556 
ขณะที่การผลิตไฟฟ้าจากพลังงานแสงอาทิตย์ โครงการที่ จ.ลพบุรี ได้จำหน่ายไฟฟ้าแล้ว โครงการที่ จ.ลำปาง จะจ่ายไฟฟ้าภายในสัปดาห์นี้ และโครงการที่ จ.ชัยภูมิ จะจ่ายไฟฟ้าได้ในเดือน ม.ค. 2556 นอกจากนี้บริษัทยังได้รับผลดีจาก 3จี ในฐานะเป็นผู้ผลิตเสาและอุปกรณ์ของผู้ประกอบการทั้งสามราย 
“ในปีนี้บริษัทคาดว่ารายได้จะอยู่ที่ 6,200 ล้านบาท เติบโตเกิน 100% จากปีที่ผ่านมาอยู่ที่ 3,000 ล้านบาท และในปี 2556 คาดว่ารายได้จะอยู่ที่ 6,800 ล้านบาท เติบโต 10-15% โดยมูลค่างานในมือ 5,027 ล้านบาท จะรับรู้ในปีนี้ 1,200 ล้านบาท และอีกกว่า 3,000 ล้านบาท รับรู้ในปีหน้า” นายไพฑูรย์ กล่าว
บริษัทประเมินว่าอัตรากำไรสุทธิขั้นต้นและอัตรากำไรสุทธิในปีหน้า น่าจะใกล้เคียงกับปีนี้ที่ระดับ 14% และ 7% ตามลำดับ
นายพงษ์ศักดิ์ ศิริคุปต์ กรรมการผู้จัดการ DEMCO กล่าวว่า บริษัทมีเป้าหมายระยะยาวต้องการให้หุ้นได้รับเลือกเข้าคำนวณในดัชนี SET 100 ภายในระยะ 3-5 ปีข้างหน้า